
unia Islam selama 1400 tahun telah berjaya dalam 

berhadapan dengan pelbagai konflik, serangan, 
konspirasi dan peperangan yang mengancam 
kewujudannya sepanjang sejarah. Namun dalam dua 
kurun mutakhir ini, ia berhadapan dengan kemerosotan 
dalam bidang politik, sekaligus diserang dengan sangat 
hebat dari sudut pemikiran. 

Realitinya, terdapat sebilangan anak-anak muda kita 
-khususnya yang berpendidikan atau yang cenderung 
dengan pelbagai khazanah ilmu Barat- sedikit 
sebanyak terkesan dengan rumusan dan kerangka 
keintelektualan Barat. Ada juga yang terdedah dengan 
propaganda pelbagai ideologi yang aktif merekrut 
kader-kader baru melalui program bedah buku, diskusi 
tokoh, filem mahupun perbincangan mengenai isu-isu 
pemikiran tertentu. 

Dengan bekalan ilmu tauhid yang kadangkala 
tidak 'dikemaskini, mereka terdedah pula dengan 
simpang-siur persaingan ideologi dan pemikiran yang 
muncul dalam pelbagai wacana pemikiran semasa, 
justeru seringkali berakhir dengan kesalahfahaman, 

kebingungan atau kegagalan mencari penjelasan untuk 
menolak segala syubhat yang timbul. 

Ini adalah tanggungjawab fardu kifayah buat para 
asatidhah dan alim ulama dalam bidang ini yang sangat 
nadir berbanding bidang-bidang agama yang lain. 

Disiplin ilmu Usuluddin sangat luas. Ia membahas 
isu ribuan tahun, dari sebelum adanya alam, kejadian 
manusia, sejarah perjuangan para rasul, membawa 
ke era falsafah, mengkaji mazhab-mazhab akidah 
hinggalah kepada perbandingan agama, selain turut 
berfungsi menapis khazanah pengetahuan tamadun 
Barat serta menangani cabaran ideologi-ideologi 
moden. 

Alhamdulillah, penerbit merakamkan syukur yang 
tidak terhingga ke hadrat Ilahi kerana diberi kesempatan 
untuk menerbitkan karya yang sangat berharga ini. 

Dr Azmil Zainal Abidin selaku salah seorang yang 
berautoriti dalam bidang ini telah menunjukkan 
sedikit sebanyak apa yang seharusnya dilakukan 
dalam berhadapan dengan khazanah pengetahuan 
tamadun Barat, sekaligus memperlihatkan model 
kerangka keintelektualan Ahl al-Sunnah wa al-Jama'ah 
sebagai 'bahtera yang kukuh' untuk 'berlayar di atas 
lautan” dunia pemikiran yang “bergelombang dengan 
kepelbagaian falsafah dan ideologi. 

Bagi anak-anak muda yang tercari-cari arah dan 
bimbingan dalam isu-isu pemikiran semasa, buku ini 
boleh dijadikan bacaan awal yang memetakan tema- 
tema pertembungan yang berlaku di antara Islam 
dengan Barat, sekaligus menunjukkan pedoman 
Pemikiran Islam dalam isu-isu tersebut. 

Selamat membaca! 


-Penerbit 

Bx ini adalah himpunan karya penulisan yang 
alhamdulillah dapat saya hasilkan kebanyakannya 
pada awal kerjaya saya sebagai pensyarah. lanya 
adalah kompilasi pelbagai tajuk yang bertemakan 
sains, tamadun dan agama yang menjurus kepada 
tema keintegralan ilmu menurut perspektif Pemikiran 
Islam. Sekiranya kedapatan isyarat di sebalik usaha ini, 
maka ia merujuk kepada capahan dimensi Pemikiran 
Islam yang bernuansakan bimbingan al-Qur'an, hadis 
dan tradisi ulama sepanjang interaksi dengan isu dan 
cabaran pemikiran. Sayugianya dapatan rumusan hasil 
interaksi tersebut dapat menatijahkan suatu struktur 
dan neraca pemikiran kritis kalangan agamawan serta 
teknokrat - khususnya generasi muda mahasiswa/i 
- dalam menangani gejala dualisme, sofisme dan 
pensekularan ilmu masa kini. 

Tema pertama menyangkut tentang disiplin dan 
dimensi sains. Saya cuba menyorot latar falsafah 
sains Barat dengan pandangan mekanistik alamnya, 
manakala penulisan berikutnya cuba menganalisis 
dimensi sains Imam al-Ghazali dalam konteks 
kedudukan sains dalam landskap epistemologi Islam 
serta bahasan kausaliti. Diharapkan ciri perbandingan 
antara kedua-dua perspektif dalam menyikapi disiplin 
sains dapat serba-sedikit memurnikan prejudis liar dan 
stigma konflik antara Islam dan sains. 

Tema kedua pula cuba meninjau makna dan proses 
mencapai ketamadunan menurut lensa pemikiran 
Islam dan Barat. Antaranya adalah sorotan kritis 
terhadap contoh model kemajuan Barat yang cuba 
menyeimbangi aspek kerohanian dan kebendaan 
berlandaskan etos kerja dan etika moral Protestan, 
namun tetap mengundang kegagalan akibat rentak 
materialistik Kapitalisme yang amat mendominasi 
dan mengatasi panduan agama yang terbatas. 
Sebaliknya, dimensi ketamadunan Ibnu Khaldun cuba 
diketengahkan sebagai panduan Pemikiran Islam yang 
ilmiah dalam menyikapi alam sosial dan cabarannya 
dalam proses pembentukan tamadun. 

Tema ketiga berikutnya cuba membandingkan 
dimensi asal-usul agama yang lebih dikenali sebagai 
disiplin antropologi agama menurut perspektif 
pemikiran Islam dan Barat. Hal ini kerana aspek hidup 
beragama yang disarankan oleh kedua-dua perspektif 
bakal menatijahkan acuan interaksi sesama agama yang 
sedia ada masa kini - antaranya - sama ada berwajah 
Pluralisme atau integrasi harmoni lagi terkawal yang 
berteraskan akidah kenabian dan kerasulan. ‘Akar’ 
idea evolusi Barat menjurus kepada penstatusan 
tradisi beragama sebagai fenomena sosial di sisi Barat, 

manakala kerencaman dalam simpang-siur hidup 
beragama ditanggapi oleh Pemikiran Islam dengan 
merujuk kepada faktor kadar pewarisan ajaran agama 
itu sendiri melalui keaslian sumbernya dari wahyu 
langit. 

Klimaks daripada tema berkaitan, penulisan terakhir 
cuba memaparkan contoh gambaran cabaran dan 
gugatan ideologi Barat terhadap kemurnian akidah 
Islam. Sebagai produk idea yang cuba bersolusi sebagai 
alternatif era kegelapan abad pertengahan, ideologi ini 
cuba mengambil-alih peranan sisi gelap agama yang 
dianggap membantut kemajuan dan mengongkong 
kebebasan potensi manusia. Sebaliknya, Pemikiran 
Islam mendapati bahawa usaha tersebut ibarat dongeng 
Sisyphus yang menjebakkan Barat kepada 'tragedi' yang 
bertali arus ibarat 'terlepas dari mulut buaya, masuk 
pula ke mulut harimau". 

Mengakhiripendahuluanini,penulismendedikasikan 
setinggi-tinggi penghargaan kepada yang mulia, kedua- 
dua ibu bapa dan mertua, juga buat Prof Dr Mohd Fauzi 
bin Hamat (dekan Akademi Pengajian Islam Universiti 
Malaya) selaku mentor cendekia yang amat berjasa 
membimbing dan menarik penglibatan penulis ke 
dunia akademia, Dr Wan Adli bin Wan Ramli (ketua 
Jabatan Akidah dan Pemikiran Islam APIUM) sebagai 
sahabat genius yang sangat bermotivasi dalam aktiviti 
jihad keintelektualan, kekanda Tuan Guru Haji Zulkifli 
bin Haji Ismail (mudir pondok Baitul Ourra, Melaka) 
selaku murabbi mursyid yang gigih menginspirasikan 
idea dinamika Usuluddin dan gudwah bagi agenda 
pengislahan ummah. Tidak lupa juga, sahabat penulis, 
yang mulia Dr Mohd Adib bin Shamsuddin UKM 
yang sering memotivasi semangat penulis, juga al-akh 
Ustaz Abdul Rauf bin Baharuddin yang tidak jemu 

mengkhidmati usaha penerbitan jihad keintelektualan 
Islam ini serta ahli kerabat sekeluarga, sahabat handai 
sekerja dan sepengajian serta murid akrab yang tidak 
dapat penulis perincikan satu-persatu - semoga Allah 
mengganjari kesemuanya dengan kemuliaan dan 
kesejahteraan abadi di akhirat kelak, insyaallah. 
Dengan rendah hati juga, penulis mengharapkan 
teguran ikhlas bagi sebarang kesilapan atau kekurangan 
dalam karya ini, selain berdoa kepada Allah SWT agar 
setiap inci usaha ini menjadi tebusan bagi al-fagir 
daripada ancaman seksa api neraka kelak, amin! 


Al-fagir ilallah, 

Dr Azmil bin Zainal Abidin, 
Pensyarah Kanan, 

Jabatan Akidah dan Pemikiran Islam, 
Akademi Pengajian Islam Universiti 
Malaya. 

Universiti Malaya, 

50603 KUALA LUMPUR. 

